b'\n_START_ARTICLE_\nArkonagade\n_START_PARAGRAPH_\nArkonagade er en gade p\xc3\xa5 Vesterbro i K\xc3\xb8benhavn, der g\xc3\xa5r fra S\xc3\xb8nder Boulevard til Ingerslevsgade. Den blev navngivet i 1904 efter den vendiske borg Arkona, som blev erobret og \xc3\xb8delagt af kong Valdemar og biskop Absalon i 1168._NEWLINE_Gaden er en kort brolagt gade, der er omgivet af traditionelle etageejendomme. Der er enkelte forretninger p\xc3\xa5 gadehj\xc3\xb8rnerne i de to ender af gaden. Hj\xc3\xb8rneejendommen S\xc3\xb8nder Boulevard 59-61 / Arkonagade 2-4 blev opf\xc3\xb8rt af t\xc3\xb8mrermester Aarfing i 1905-1906. Hans s\xc3\xb8n malermester Aage Aarfing arvede senere ejendommen, som blev strengt administreret. Efter hans d\xc3\xb8d blev den omdannet til en andelsboligforening, den nuv\xc3\xa6rende AB Kap Arkona. Flere andre ejendomme i gaden er ogs\xc3\xa5 organiseret som andelsboligforeninger, for eksempel A/B Arkonagade 6-8 og A/B Arkonagade 7-9-11_NEWLINE_I karr\xc3\xa9en Arkonagade / S\xc3\xb8nder Boulevard / Asger Rygs Gade / Ingerslevsgade ligger det f\xc3\xa6lles g\xc3\xa5rdanl\xc3\xa6g Fjenneslevgaard. Det fik sin nuv\xc3\xa6rende udformning med beplantning og f\xc3\xa6llesarealer ved en sanering i 1998-1999. Navnet p\xc3\xa5 g\xc3\xa5rden skyldes, at det st\xc3\xa5r p\xc3\xa5 ejendommen ud mod Ingerslevsgade._NEWLINE_I Anders Bodelsens roman Domino fra 1984 har hovedpersonen, fotografen Troels Lind, et v\xc3\xa6relse i Arkonagade. Gaden beskrives som v\xc3\xa6rende s\xc3\xa5 fredelig, at det selv fredag eftermiddag ser ud som om, det er s\xc3\xb8ndag.'